เอไอจีไทยกำไรดี125ล้านสวนทางเบี้ยหดตัว
กลุ่มเอไอจีไทย กำไรยังดีทำได้ 125 ล้าน สวนทางเบี้ยรับรวมหดตัว 4.7%
29 ต.ค. 2565

กลุ่มเอไอจีไทย กำไรยังดีทำได้ 125 ล้าน สวนทางเบี้ยรับรวมหดตัว 4.7%
นายปีเตอร์ แฮนค๊อค ประธานบริหารและซีอีโอของกลุ่มเอไอจีทั่วโลก เปิดเผยว่า ในช่วง 3 ไตรมาสที่ผ่านมา กลุ่มบริษัท เอไอจี ประเทศไทย สามารถทำมีเบี้ยรับรวมของทั้งกลุ่มได้ 3,421 ล้านบาท ลดลง 4.7 % เมื่อเทียบกับช่วงเดียวกันของปีก่อน และมีผลกำไรสุทธิรวม 125 ล้านบาท
ทั้งนี้ แบ่งเป็นบริษัท นิวแฮมพ์เชอร์ อินชัวรันส์ มีกำไรสุทธิ 112 ล้านบาท และมีอัตราส่วนความพอเพียงของเงินกองทุน 526% ขณะที่บริษัท เอไอจี ประกันภัย (ประเทศไทย) มีกำไรสุทธิ 13 ล้านบาท และมีอัตราส่วนพอเพียงของเงินกองทุน 753%
อย่างไรก็ตาม ในส่วนของบริษัท อเมริกัน อินเตอร์เนชั่นแนล กรุ๊ป อิงค์ (เอไอจี) ผลประกอบการไตรมาส 3 ของปีนี้ มีกำไรจากการดำเนินงาน 2,200 ล้านเหรียญสหรัฐ มีกำไรสุทธิ 1,700 ล้านเหรียญสหรัฐ เพิ่มขึ้น 23% เมื่อเทียบกับช่วงเดียวกันของปีก่อนที่ทำได้ 1,400 ล้านเหรียญสหรัฐ
สำหรับผลกำไรจากการดำเนินงานของกลุ่มธุรกิจประกันวินาศภัยของเอไอจีทั่วโลก เมื่อสิ้นสุดไตรมาส 3 ปีนี้ อยู่ที่ 1,100 พันล้านเหรียญสหรัฐ เพิ่มขึ้น 2% โดยในไตรมาสเดียวกันของปีก่อนอยู่ที่ 1,080 ล้านเหรียญสหรัฐ ซึ่งเป็นผลมาจากการปรับปรุงแนวทางการพิจารณารับประกันภัยที่ดีขึ้น การปรับปรุงการดำเนินการในทุกด้าน และการลดลงของอัตราส่วนความเสียหาย ทั้งในสายงานการประกันภัยรายย่อยและสายงานการประกันภัยพาณิชยกรรม